Nicolaus miseratione divina, SS. Johannis et Pauli, sancte Romane ecclesie presbyter cardinalis de Pellevé nuncupatus, archiepiscopus Senonensis: notum facimus et attestamur quod sanctissimus dominus Gregorius, divina providentia papa, decimus tertius nomine, ejus vive vocis oraculo nobis ut os brachii sancti Saturnini, martyris, in nostra ecclesia eorumdem SS. Johannis et Pauli de Urbe reconditum ex illa extrahere, illudque ab Urbe ad reverendum dominum Jacobum, episcopum Autissiodor., transmittere, ac eidem Jacobo, ut sacram reliquiam et os ejusmodi, in loco ecclesiastico congruo et decenti sibi bene viso, absque aliquo consciencie scrupulo, non obstantibus quibusvis constitutionibus et ordinationibus Apostolicis, necnon prohibitionibus in et super quomodolibet factis, collocare seu collocari facere licebit, plenam et liberam facultatem de speciali dono gratie concessit et indulsit. In quorum fidem has presentes litteras manu nostra subscripsimus, et eas sigillo nostro communiri jussimus. Datum Rome sub anno a Nativitate Domini millesimo quingentesimo septuagesimo sexto, die secunda mensis januarii, pontificatus prelibati sanctissimi domini nostri domini Gregorii, divina providentia pape decimitertii, anno ejus quarto. Nicolaus, Cardinalis de Pellevé.